Gekanselleerde fees kos Tshwane miljoeneOngeveer R65 miljoen van die Tshwane-metropool is verkwis nadat die TribeOne-musiekfees Donderdag gekanselleer is, berig City Press. Verskeie plaaslike en internasionale kunstenaars sou volgende naweek by dié drie dae lange fees in Cullinan opgetree het. Een van die musikante wat sou optree tydens die fees, die Amerikaanse sanger Nicki Minaj, is ‘n nie-terugbetaalbare fooi van R10 miljoen betaal. Hoewel die stad die organiseerders van die fees wil dwing om voort te gaan met die fees, is die organiseerders van mening dat die stad nie voldoen aan die infrastruktuur-vereistes nie. Die munisipaliteit het voorheen bekendgemaak dat daar R40 miljoen spandeer is op infrastruktuur-opgraderings by die gronde in Cullinan waar die fees gehou sou word. Die woordvoerder vir die TribeOne-fees, Derrick Kaufmann, het aan City Press bevestig die stad het R25 miljoen aan die organiseerders betaal om die deposito’s vir die kunstenaars te verseker. Die koerant het egter ook berig dat sommige van die kunstenaars nie betaal is nie. Volgens die munisipaliteit is die saak sub judice en daarom wou hulle nie kommentaar lewer nie. Daar is egter vroeër ŉ verklaring uitgereik waarin die stad sê hulle het moontlik gronde vir skadevergoeding indien die fees nie voortgaan nie. Die feesorganiseerders en die stad sal Maandag in die hooggeregshof in Pretoria teen mekaar te staan kom.